Document ID: 31990R2935

*****
ΚΑΝΟΝΙΣΜΟΣ (ΕΟΚ) αριθ. 2935/90 ΤΟΥ ΣΥΜΒΟΥΛΙΟΥ
της 9ης Οκτωβρίου 1990
σχετικά με το άνοιγμα, για το έτος 1990 και κατά τρόπο αυτόνομο, έκτακτης δασμολογικής ποσόστωσης για την εισαγωγή νωπού, διατηρημένου με απλή ψύξη ή κατεψυγμένου βοείου κρέατος υψηλής ποιότητας, που υπάγεται στους κωδικούς ΣΟ 0201 και 0202, καθώς και προϊόντων που υπάγονται στους κωδικούς ΣΟ 0206 10 95 και 0206 29 91
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι οι εξαγωγές κρέατος υψηλής ποιότητας μπορούν να συμβάλλουν στη βελτίωση της χρόνιας ανεπάρκειας των εσόδων εξαγωγής και στην οικονομική βελτίωση των αναπτυσσομένων χωρών·
ότι, ειδικότερα για την Αργεντινή, τη Βραζιλία και την Ουρουγουάη, οι εξαγωγές βοείου κρέατος υψηλής ποιότητας διαδραματίζουν ένα καθοριστικό ρόλο για την οικονομία των χωρών αυτών· ότι, εξάλλου, προβλέπεται να υπάρξει, το 1990, κοινοτική αγορά βοείου κρέατος υψηλής ποιότητας·
ότι για τους προαναφερθέντας λόγους πρέπει να ανοίξει, κατά τρόπο αυτόνομο και έκτακτο, δασμολογική ποσόστωση για την εισαγωγή από αυτές τις τρεις χώρες, με δασμό 20 %, 3 000 τόνων βοείου κρέατος υψηλής ποιότητας, νωπού, διατηρημένου με απλή ψύξη ή κατεψυγμένου που υπάγεται στους κωδικούς ΣΟ 0201 και 0202, καθώς και προϊόντων που υπάγονται στους κωδικούς ΣΟ 0206 10 95 και 0206 29 91·
ότι ενδείκνυται να εξασφαλιστούν ιδίως η συνεχής και με ίσους όρους πρόσβαση όλων των ενδιαφερομένων επιχειρηματιών της Κοινότητας στη δασμολογική ποσόστωση και η αδιάλειπτη εφαρμογή του προβλεπομένου γι' αυτή τη δασμολογική ποσόστωση ποσοστού, σε όλες τις εισαγωγές των εν λόγω προϊόντων, σε όλα τα κράτη μέλη μέχρις ότου εξαντληθεί η προβλεπόμενη ποσότητα· ότι, για το σκοπό αυτό, κρίνεται χρήσιμο ένα σύστημα χρησιμοποίησης της δασμολογικής ποσόστωσης, βασισμένο στην υποβολή πιστοποιητικού αυθεντικότητας που να εγγυάται τη φύση, την προέλευση και την καταγωγή των προϊόντων·
ότι οι λεπτομέρειες εφαρμογής πρέπει να θεσπιστούν σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (3), όπως τροποποιήθηκε τελευταία από τον κανονισμό (ΕΟΚ) αριθ. 571/89 (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Ανοίγεται, για το έτος 1990, έκτακτη δασμολογική ποσόστωση νωπού, διατηρημένου με απλή ψύξη ή κατεψυγμένου βοείου κρέατος υψηλής ποιότητας, που υπάγεται στους κωδικούς ΣΟ 0201 και 0202, καθώς και προϊόντων που υπάγονται στους κωδικούς ΣΟ 0206 10 95 και 0206 29 91.
Η συνολική ποσότητα αυτής της δασμολογικής ποσόστωσης ανέρχεται σε 3 000 τόνους, εκφρασμένη σε βάρος του προϊόντος.
2. Στα πλαίσια της ποσόστωσης που αναφέρεται στην παράγραφο 1, ο δασμός καθορίζεται σε 20 %.
Καμμία εισφορά δεν επιβάλλεται στην εν λόγω ποσόστωση.
Άρθρο 2
Σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68, καθορίζονται οι λεπτομέρειες εφαρμογής του παρόντος κανονισμού, και ιδίως:
α) οι διατάξεις που εξασφαλίζουν τη φύση, την προέλευση και την καταγωγή των εν λόγω προϊόντων και προβλέπουν το έγγραφο που πρέπει να χρησιμοποιείται για το σκοπό αυτό·
β) οι διατάξεις που αφορούν την αναγνώριση του εγγράφου που προβλέπεται στο στοιχείο α).
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 9 Οκτωβρίου 1990.

Labels: 3
17
18